1891-92 में अंग्रेजों ने बोरी तथा जॉब घाटी तक शक्ति का प्रसार कर लिया तथा गिलगित घाटी में हंजा और नागर पर भी अधिकार कर लिया गया। ब्रिटिश सरकार की इन अग्रगामी चालों से अब्दुररहमान को शंका होने लगी। अंत में डूरंड समझौते से अफगानिस्तान एवं अंग्रेजी साम्राज्य के बीच सीमा समस्या का समाधान हो गया। अमीर को और जिले दे दिये गये तथा उसके अनुदान (subsidy) में वृद्धि कर दी गयी। लेकिन 1893 में संपन्न हुआ डूरंड समझौता शांति स्थापित करने में असफल हो गया तथा जल्द ही कबाइलियों की विद्रोह प्रारंभ हो गये। इन विद्रोहों को रोकने के लिये चितराल में एक स्थायी सेना के साथ एक दुर्ग का निर्माण किया गया तथा मालाकन्द दर्रे में प्रहरी (Guard) तैनात कर दिये गये। लेकिन इन उपायों के पश्चात भी 1898 तक कबाइलियों के उपद्रव जारी रहे।